## Labora ha oferit en 2024 més de 30.000 llocs de treball a través del seu portal web

*** Per a consultar les quasi tres mil ofertes d’ocupació actives actualment n’hi ha prou amb entrar en Punt Labora
* Per a optar a estos llocs de treball és necessari estar inscrit en Labora com a demandant d’ocupació**

Labora, el Servici Valencià d’Ocupació i Formació, ha oferit a través del seu portal web [PuntLABORA](https://puntlabora.gva.es/puntlabora/?lang=ca) més de 30.000 llocs de treball a la Comunitat Valenciana durant l’any 2024.

Actualment, són quasi 3.000 els llocs als quals poden optar totes les persones inscrites en l’organisme públic. Per a poder accedir a estes ofertes cal estar donat d’alta en [Labora](http://www.youtube.com/watch?v=1o3MRldbaNk&list=PLOaN2P-vtVxs1wYaVBNV3iFoxJQa30eEu&index=5). A qualsevol dels llocs oferits es pot optar estant tant en situació desocupació com d’ocupació.

Una vegada inscrites, per a accedir a les ofertes de PuntLABORA només és necessari identificar-se amb el DNI o NIE i el pin. Posteriorment, les persones interessades poden buscar per paraules clau segons l’àmbit laboral i/o triar la província si no tenen tan definit el lloc de treball.

En els llocs de treball, la ciutadania disposa d’informació com la descripció de les tasques, requisits i condicions laborals. Així mateix, cada oferta disposa d’un codi de referència que permet a les persones poder consultar en el seu Espai Labora en cas de dubte. Si és procedent, la persona sol·licitant podrà indicar què li interessa i començar el [procés de candidatura](https://www.youtube.com/watch?v=c0kROz3hEhg&list=PLOaN2P-vtVxs1wYaVBNV3iFoxJQa30eEu&index=9).

Cal recordar que són les empreses de la Comunitat les que posen les ofertes en el portal PuntLABORA i les que fan la selecció entre les persones que es presenten i complisquen amb els requisits que demanden.

En este sentit, Labora acaba de reforçar la seua plantilla de personal especialista en empreses amb 54 nous professionals, amb l’objectiu de captar més ofertes d’ocupació per a les persones desocupades de la Comunitat.

En este sentit, és molt important que les persones tinguen la seua demanda d’ocupació actualitzada, amb totes les dades de formació i experiència al dia. Este procés es du a terme en Labora a través de l’[autoentrevista](http://www.youtube.com/watch?v=eMIKJWDoEoM).

Cada vegada que es vullga sol·licitar una oferta, no caldrà omplir de nou les dades personals, la formació (mèrits acadèmics), l’ocupació (experiència laboral realitzada fusionada amb la demandada), la disponibilitat horària, els coneixements informàtics, el permís de conduir o altres carnets, perquè ja estarà introduït en el sistema.

No obstant això, el sistema permet incorporar, a més, un currículum en format PDF per a cada inscripció, ja que deixa afegir informació complementària que en l’autoentrevista no queda arreplegada, com cursos no reglats i voluntariats, entre altres.

Cal remarcar que, si la persona candidata no s’ajustara als requisits imprescindibles o ja hi haguera postulants suficients, no es podrà continuar amb el procés, a pesar que donarà l’opció d’enviar *el curriculum vitae* igualment.

Fins a este mes de desembre ja s’han superat les 33.000 ofertes laborals difoses a la disposició de la ciutadania en l’àmbit de la Comunitat Valenciana.

**Treballar a Europa**

Un altre dels servicis que oferix Labora és el de les ofertes d’ocupació en l’àmbit europeu. Per a fer-ho, la [xarxa EURES](https://ec.europa.eu/eures/portal/jv-se/home?lang=es&pageCode=find_a_job) es convertix en un servici que s’ha demostrat especialment útil.

Este portal de cooperació europea de servicis d’ocupació dissenyada per a facilitar la lliure circulació de les persones treballadores permet filtrar més específicament com, per exemple, quin país de la Unió Europea es vol, el sector o la professió.

Fecha: 30/12/2024